

Neformalaus verslumo ugdymo programa

**„Kas yra verslas“**

Mokomoji medžiaga

(6-10 metų vaikams)

Autorius: UAB „Ateities personalas“

2017



**TURINYS**

|  |  |  |
| --- | --- | --- |
|  | Įžanga | 3 |
| 1.  | Namų ūkio pažinimas. Pinigai ir jų vaidmuo. Asmeninių finansų valdymas. Kišenpinigiai | 4 |
| 2. | Asmeninės karjeros planas: kuo norėčiau būti užaugęs? Kokių savybių tam reikia? | 4-5 |
| 3. | Verslininkas | 5 |
| 4. | Įmonė – pagrindinis verslo sistemos elementas | 5-6 |
| 5. | Smulkaus verslo pradžiamokslis. Kas yra samdomas darbas ir kuo jis skiriasi nuo verslininko veiklos? Darbas su savo įmone, o ne joje. Kokiu verslu norėčiau užsiimti užaugęs? | 6 |
| 6. | Smulkaus ir stambaus verslo esminiai skirtumai | 6 |
| 7.  | Pajamų uždirbimas. Prekės, paslaugos. Išlaidos ir skolinimas. Taupymas. Norai ir galimybės | 7-8 |
| 8. | Mokesčiai | 8 |
| 9. | Atsiskaitymo galimybės. Kortelės ir grynieji pinigai | 8-9 |
| 10. | Prekyba su kitomis pasaulio šalimis | 9 |

**Įžanga**

Mieli mokytojai ir bibliotekų darbuotojai, pristatome Jums neformalaus verslumo ugdymo programos „ Kas yra verslas“ (skirta 6-10 metų vaikams) mokomąją medžiagą.

Mokomosios medžiagos tikslas – realizuoti mokymo programą bei būti pagalbiniu įrankiu vykdant mokymus. Mokomoji medžiaga suskirstyta 10 teorinių ir praktinių skyrių.

Kiekviename skyriuje, atsižvelgiant į mokinių amžiaus ypatumus, pateikiama trumpa teorinė medžiaga, kuri iliustruojama panaudojant šiuolaikiškus ir inovatyvius mokymo metodus ir priemones (darbą grupelėse, minčių lietų, kūrybines užduotis, žaidimus ir pan.). Kiekvieno skyriaus pabaigoje pateikiami savikontrolės klausimai su pridedamais atsakymais.

Dalyvių tolimesnėms studijoms ir analizei, pridedamos savarankiškos užduotys, kurias jie gali pradėti klasėje, o pabaigti savarankiškai namie.

Metodinėje medžiagoje pateikiamas išplėstinis dėstymo planas, kuriame rasite kiekvieno užsiėmimo trukmę. Programų kūrėjai rekomenduoja atkreipti dėmesį, kad trukmė priklauso nuo grupės pasirengimo ir motyvuotumo lygio bei kitų faktorių, todėl dirbant su konkrečios grupės mokiniais vieni užsiėmimai gali pailgėti, o kiti - sutrumpėti.

Praktinės užduotys parengtos dirbant grupelėse iki 3- 4 dalyvių, kadangi tokiu atveju pavyksta išvengti grupinio darbo trūkumų ir visų dalyvių sugebėjimai, iniciatyva ir idėjos yra efektyviai panaudojamos. Be to, tokiu būdu dalyviai turi galimybę jau nuo pirmųjų klasių ugdyti komandinio darbo įgūdžius, kurie jiems bus labai reikalingi tolimesniuose asmeninio ir profesinio gyvenimo etapuose.

Mokymų pradžioje labai svarbu pakviečia mokinius pasidalinti patirtimi, kiek jų šeimoje ar pažįstamų tarpe teko sutikti verslininkų ar kitaip susidurti su verslu, o taip pat pristatyti programos temas. Pagal išsakytus lūkesčius ir mokinių motyvuotumą programą galima koreguoti, ilginant arba trumpinant nustatytų užsiėmimų trukmę.

Atkreiptinas dėmesys, jog teorinę dalį kiekvienų mokymų vedėjas turėtų iliustruoti pavyzdžiais iš savo patirties arba rastais internete. Mokymų efektyvumas tik didės, jeigu teorija bus dar labiau siejama su praktika.

Kiekvienas verslas yra unikalus, todėl ir jo kūrimo procesas gali būti specifinis. Mokymų procese derėtų: a) neskubinti mokinių, kai jie ieškos idėjų savo veiklai ir kai tą veiklą planuos; b) nekritikuoti ir neneigti pasiūlymų; c) leisti patiems mokiniams prieiti prie išvados dėl pasirinkimo tinkamumo; d) visus dalyvius išklausyti, nepertraukinėti; e) vienodai gerbti kiekvieno nuomonę; f) būti patarėju, konsultantu, darbo koordinatoriumi, bet netapti vadovu, kritiku ar sprendimų priėmėju.

**1 tema. Namų ūkio pažinimas. Pinigai ir jų vaidmuo. Asmeninių finansų valdymas. Kišenpinigiai**

**Teorija.** Namų ūkis – grupė po vienu stogu gyvenančių asmenų, kurie namuose tvarkosi, gamina valgyti ir kt.

**Kūrybinė užduotis „Mano namai“**: nupieškite savo namus ir visus šeimos narius. Papasakokite, ką kiekvienas šeimos narys veikia namuose.

**Teorija.** Kiekviena šalis turi savo pinigus. Lietuvoje mūsų pinigai vadinami eurais, o smulkesni jų vienetai vadinami centais. Eurai gali būti ir popieriniai ir metaliniai, o centai visuomet yra metaliniai. Parodykite vaikams centų ir eurų pavyzdžius. Parodykite kaip atrodo 1 ct., 2 ct, 5 ct., 10 ct. ir t.t monetos bei 1 € ir 2 € monetos, o taip pat didesnės, pvz., 10, 20, 50, 100 eurų popierinės kupiūros. Paklauskite, ar jie žino, kiek centų sudaro 1 eurą?

Žmonės turėjo pinigus ne visada. Seniausiais laikais vietoje pinigų buvo atsiskaitoma druska, kriauklėmis (žmonės tokius pinigus nešiodavo suvertus ant virvutės, prikabintus prie diržo, kad kiti galėtų matyti jų turtingumą), taip pat kailiais, o kai kur net džiovinta žuvimi (tuose kraštuose, kur žvejyba buvo pagrindinis žmonių pragyvenimo šaltinis, pvz., pora batų kainavo 3 žuvis, statinė aliejaus – 120 žuvų).

**Kūrybinė užduotis klasėje „Mano pinigai“**. Nupieškite, ką galima nusipirkti už 3 eurus; 10 eurų; 20 eurų; 100 eurų.

**Vaidmenų žaidimas „Žaidžiame parduotuvę“:** pasigaminkite įvairių centų ir eurų, kad galėtumėte atsiskaityti už prekes. Vieni mokiniai bus pardavėjais (galima parduoti įvairias klasėje esančias prekes), o kiti – pirkėjais. Prie prekių turi būti surašytos kainos. Pirkėjai perka prekes ir už jas sumoka, pasitikrindami, ar pardavėjai teisingai atidavė grąžą. Svarbu priminti mokiniams, kad grąžą svarbu tikrinti visada.

**Teorija**. Kiekvienas žmogus privalo mokėti naudotis savo pinigais. Kiekvienas iš jūsų iš tėvų gaunate pinigų dienai arba visai savaitei. Jie vadinami kišenpinigiais. Bet jų negalima išleisti bet kam. Jie skiriami maistui, transportui, mokyklai skirtoms prekėms arba kitoms būtinoms išlaidoms.

**Diskusija klasėje „Mano kišenpinigiai“**: kaip Jūs naudojate iš tėvų gautus kišenpingius?

**Teorija**. Kai turime pinigų, svarbu ne tik apgalvoti, kur juos išleidžiame, bet ir taupyti, kad galėtumėm įsigyti savo norimą daiktą, kuris kainuoja brangiau.

**Diskusija klasėje: „Mano svajonių pirkinys“**: kokį daiktą labiausiai norėtumėte įsigyti? Pvz., dviratį, riedučius ir pan.

**Kūrybinė užduotis klasėje „Mano taupyklė“**. Nupieškite savo taupyklę, kurioje taupote pinigus.

**Diskusija klasėje: „Kaip aš taupau?“**: kaip jūs taupote savo svajonių daiktui, kurį labiausiai norėtumėte įsigyti?

**Savikontrolės klausimai**:

1. Kiek centų sudaro 1 eurą?
2. 10; b) 50; **c) 100**
3. Kaip vadinasi iš tėvų gaunami pinigai, kuriuos išleidžiame maistui, transportui, vadovėliams ir pan.?
4. **kišenpinigiai**; b) taupyklė; c) išlaidos.

**2 tema. Asmeninės karjeros planas: kuo norėčiau būti užaugęs? Kokių savybių tam reikia?**

**Žaidimas „Kuo dirba mano tėtis ir mama?“:** nupieškite, kuo dirba Jūsų tėtis ir mama. Parodykite piešinius kitiems mokiniams ir pasakykite, kuo dirba jų tėčiai ir mamos.

**Teorija**. Tai, kuo užsiima Jūsų tėtis, mama ir kiti šeimos nariai bei giminaičiai, vadinama profesija. Profesijų gali būti labai įvairių: gydytojas, mokytojas, rašytojas ir t.t. Tam, kad žmonės įgytų profesiją, jie turi daug ir gerai mokytis, skaityti daug knygų.

**Diskusija klasėje „Kuo norėčiau būti užaugęs“:** kuo norėčiau būti užaugęs? Ką turiu daryti, kad galėčiau juo tapti?

**Susitikimas su 1-2 skirtingų profesijų atstovais**: pagal galimybę rekomenduojama pasikviesti skirtingas profesijas atstovaujančių tėvų, pažįstamų, kad jie papasakotų, ką veikia, kodėl pasirinko, kuo patinka ir pan.

**Savikontrolės klausimai**:

1. Kas yra profesija?
2. Žmogaus pomėgiai; **b) darbinė veikla, kuria žmogus užsiima**; c) asmeninės savybės.
3. Kuris iš šių žodžių nėra profesija?
4. gydytojas; b) teisininkas; **c) mama**

**3 tema. Verslininkas**

**Užduotis grupėse „Kas yra verslininkas“**: kaip manote, kas yra verslininkas? Ką jis veikia? ar jūsų šeimoje yra verslininkų?

**Teorija.** Verslininkai yra žmonės, kurie įkuria savo firmas ir joms vadovauja. Tos įmonės gamina įvarius produktus, pvz., kepa duoną, gamina batus, siuva drabužius. Kad verslininkų įmonės galėtų gaminti produktus, jie turi turėti pagalbininkų, todėl pasamdo kitus žmonės, kurie vadinami darbuotojais. Vaikai savarankiškai verslu užsiimti dar negali, tačiau tikras verslininkas gimsta jau vaikystėje, kai formuojasi charakteris. Tai žmonės, kuriems svarbu būti savarankiškiems. Tai žmonės, kurie turi idėjų, ir – tai dar svarbiau – siekia patys jas įgyvendinti. Tai žmonės, kurie nemėgsta būti globojami, jie linkę organizuoti darbą ir jam vadovauti. Tai žmonės, kurie nori patys susikurti gerovę, nelaukdami pagalbos.

**Žaidimas – kūrybinė užduotis „Jeigu aš būčiau verslininku...“:** pasiūlykite vaikams pamąstyti ir nupiešti savo verslą: kokia tai būtų veikla, kokį turėtų biurą ar gamyklą ir t.t.

**Užduotis grupėse. Minčių lietus „Verslininko savybės“**. Kaip manote, kokios jų asmeninės savybės buvo svarbios jų verslo sėkmei? Tuomet kiekviena grupelė pateikia savo išvadas, kurios užrašomos lentoje ir galiausiai apibendrinama, įvardinant, kad kai kurios savybės kartojasi (pvz., užsispyrimas, tikslo siekimas ir pan.), bet yra ir daug naujų savybių ir tų teigiamų savybių sąrašas nėra baigtinis. Kiekviena turima savybė yra svarbi verslo sėkmei ir ją būtina nuolat ugdyti.

**Klausimai diskusijoms**: Sudarėm sąrašą savybių, kurios reikalingos verslininkui. Kaip manai, kurias iš tų savybių tu turi? Kurie iš tavo draugų galėtų būti geri verslininkai? Kodėl?

**Verslo žaidimas „Susitikimas su verslinininku:**: jeigu yra galimybė, suderinti susitikimą su verslininku, sužinant, kaip ir kodėl jis įkūrė verslą, kokios savybės padėjo tai padaryti, su kokiais sunkumais susiduria ir kt.

**Savikontrolės klausimai**:

1. Ką vadiname verslininku?
2. žmogų, kuris nuolat svajoja; **b) žmogų, kuris užsiima verslu**; c) žmogų, kuris daug mokosi.
3. Kodėl moytis verslumo dabar ypač svarbu?
4. **skatina kurti verslą**; b) moko, kaip sumažinti riziką.

**4 tema. Įmonė – pagrindinis verslo sistemos elementas**

**Teorija**. Pradedant bet kokį darbą, reikia kruopščiai pasiruošti. Tą patį daro ir verslininkai. Tam, kad jų verslas būtų sėkmingas, jie daug galvoja, kuria idėjas ir paskui jas įgyvendina. Tam, kad verslininkas galėtų pasamdyti darbuotojus, nusipirkti reikiamą įrangą, jis turi įkurti įmonę.

Pavyzdžiui, kiekvienas iš jūsų kasdien valgote duoną, kurią perkate parduotuvėje. Tam, kad duona būtų iškepta, reikia daug darbuotojų, kurie sukuria receptą, prižiūri, kaip maišoma tešla, įdeda duonos kepalus į krosnį ir t.y. Vieta, kur visa tai vyksta, vadinasi kepykla. Taigi kepykla yra įmonė, kurioje dirba darbuotojai ir už darbą gauna atlyginimą. Parduotuvė taip pat yra kita įmonė, kuriai vadovauja kitas verslininkas ir jis irgi turi darbuotojų – pardavėjų, kasininkų.

**Užduotis grupelėse „Įmonių pavyzdžiai mano mieste“:** grupelėse pasitarkite ir prisiminkite, kokios įmonės yra jūsų mieste? Kuo jos užsiima? kokie ten dirba darbuotojai? Kuo užsiimačiose įmonėse dirba tavo tėveliai?

**Savikontrolės klausimai:**

1. Kas nėra įmonė?
2. **darželis**; **b) namai**; c) degalinė.

**5 tema. Smulkaus verslo pradžiamokslis. Kas yra samdomas darbas ir kuo jis skiriasi nuo verslininko veiklos? Darbas su savo įmone, o ne joje. Kokiu verslu norėčiau užsiimti užaugęs?**

**Teorija.**Kartais norint būti verslininku, nebūtina kurti savo įmonę. Jeigu verslininko darbo vieta bus jo namuose, jam nereikės darbuotojų, tuomet galima tiesiog gauti specialią pažymą, kuri vadinama verslo liudijimu ir ją turint dirbti. Toks verslas gali būti: batų taisymas, mezgimas, drabužių siuvimas ir t.t.

Bet jeigu verslininkas nori samdyti daug darbuotojų, gaminti daug produktų ir dirbti ne namie, tuomet jis turi kurti savo įmonę.

**Grupinė užduotis – minčių lietus “Smulkaus verslo pavyzdžiai”**. Prisiminkite savo draugų, pažįstamų šeimose esančių pavyzdžių ir surašykite kuo daugiau užsiėmimų, kuriais galima užsiimti pagal verslo liudijimą.

Kas yra samdomas darbas ir kuo jis skiriasi nuo verslininko veiklos?

Daugelis verslininkams dirbančių žmonių yra samdomi darbuotojai. Tai reiškia, kad, prieš pradėdami dirbti, jie su savo darbdaviais sudaro darbo sutartis. Jose nurodomas darbuotojo darbo laikas, jo atlyginimas. Kartais sutartyje net aptariama, kaip darbo metu darbuotojai turi būti apsirengę. Visi verslininkai sudaro tokias darbo sutartis su savo darbuotojais. Samdomas darbuotojas, sudaręs darbo sutartį, sutartyje aptartą dieną visada gaus nurodytą pinigų sumą, verslininkas jam vadovaus.

Verslininkai irgi turi darbo sutartis, tačiau jie yra žmonės, kurie neturi vadovo, todėl patyss turi nusistatyti, ką, kaip ir kada daryti, kad gautų pelno ir išlaikytų darbuotojus.

**Individuali užduotis “Kokiu verslu norėčiau užsiimti suaugęs”:** koks verslas tau atrodo įdomiausias? Kodėl? Kaip pavadintum savo verslą?

**Kūrybinė užduotis “Mano biuras**”: įsivaizduokite, kad esate verslininkas ir nupieškite savo svajonių biurą, kuriame norėtumėte dirbti. Parodykite savo piešinius kitiems mokiniams ir papasakokite, ką nupiešėte. Klausimas klasės diskusijai: ką jūs jau dabar turite daryti, kad galėtumėte tokius biurus turėti ir vadovauti verslui? Apibendrinant mokiniams galima dar kartelį priminti, kad labai svarbu ugdyti savo asmenybės puses, reikalingas verslui, būti kūrybiškiems, nuolat mokytis naujų dalykų ir daug dirbti.

**Savikontrolės klausimai:**

1. Pagal kokią formą gali dirbti žmogus, kuris nori dirbti savarankiškai?
2. **verslo liudijimas**; b) samdomas darbas; c) darbas biure.
3. Kokią sutartį su darbdaviu turi pasirašyti samdomas darbuotojas, pradedantis dirbti?
4. individualios veiklos; b) **darbo sutartį**; c) rizikos sutartį.

**6 tema. Smulkaus ir stambaus verslo esminiai skirtumai**

**Teorija**. Verslininkai gali vadovauti smulkiam arba stambiam verslui. Smukus verslas vadinamas verslo įmonė, kuri turi ne daugiau kaip 100 darbuotojų. Dar kitaip tokios įmonės vadinamos mažos įmonės. Paprastai tokios įmonės dirba tik viename mieste (pvz., maža maisto prekių parduotuvėlė tavo mieste, kurios daugiau jokiame kitame mieste nerasi, gali būti puikus smulkaus verslo pavyzdys). Stambus verslas yra tokia įmonė, kurioje dirba daugiau kaip 100 darbuotojų ir padalinių yra ne tik tavo mieste, bet ir visoje Lietuvoje arba net už Lietuvos ribų. Stambaus verslo pavyzdys galėtų būti Maxima parduotuvės, kurias galima rasti visuose Lietuvos miestuose ir ji turi labai daug darbuotojų.

**Diskusijos grupėse ir informacijos paieška**: pasitarkite su klasiokais ir pagalvokite, kokias žinote smulkaus ir stambaus verslo įmones Jūsų mieste arba kituose miestuose. Kuo jos užsiima? Pasidalinkite su klasės draugais.

**Savikontrolės klausimai:**

1. Kada įmonė laikoma stambia?
2. Kai joje dirba iki 100 darbuotojų; b) daugiau nei 150 darbuotojų; **c) daugiau nei 250 darbuotojų.**
3. Kurios įmonės yra labiau nepriklausomos ir lankstesnės?
4. **smulkiosios**; b) stambiosios.

**7 tema. Pajamų uždirbimas. Prekės, paslaugos. Išlaidos ir skolinimas. Taupymas. Norai ir galimybės**

**Teorija**. Sakoma, kad rinka, tai yra ta sritis, kurioje žmonės mainosi savo gaminiais, ir prekė pripažįstama, kai ji yra kieno nors perkama. Verslininkas, sėkmingai nuspėjęs ateitį ir supratęs, kokius produktus pirkėjai pirks, ne tik uždirbs pinigų, bet ir gaus pelno.Tačiau ieškodamas geriausio verslo organizavimo metodo, verslininkas visada rizikuoja. Rizikuodamas dar labiau ir rinkdamasis sunkesnį kelią, verslininkas gali tikėtis ir didesnio pelno. Taigi svarbu žinoti, kad, pradėdami veiklą, verslininkai privalo tikėtiną naudą palyginti su galimomis išlaidomis (tai yra pinigais, kuriuos kainavo įranga, darbuotojų samda, patalpos.

Jei verslas sekasi gerai, pirkėjai patenkinti ir noriai moka už pasiūlytas prekes, tas skirtumas, vadinamas pelnu, yra didelis, ir verslininko sąskaita banke pasipildo didele pinigų suma. Visai kitokia padėtis, kai pirkėjų nebelieka: tada pelno nebelieka, ir atsiranda nuostoliai, nes verslininkas būtinoms žaliavoms įsigyti, sutartoms darbuotojų algoms ir kitiems poreikiams išleido daugiau pinigų, negu turi pajamų. Žinoma, tai negali ilgai tęstis ir nuostolių prislėgtas verslininkas bankrutuoja, jo verslas žlunga.

Taigi pelnas – tai pajamos, kurias verslininkas, jei pasiseka, gauna kaip atlygį už savo pastangas ir riziką arba už savo indėlį į prekės gamybą ir jos pasiūlymą pirkėjui. Jeigu nesiseka ir išlaidos viršija pajamas, verslininkas turi nuostolių. Nuostoliai yra finansinis signalas (tai tarsi kelio ženklas), kuris sako, kad gal jau vertėtų nustoti šioje srityje naudoti išteklius ir/arba iš viso nutraukti darbą, arba savo pirkėjams pasiūlyti kitų prekių.

**Diskusijos grupėse ir informacijos paieška**: Jūsų įmonės pavadinimas yra „Saldukas“ ir gamina saldžius varškės sūrelius. Pastebėjote, kad parduotuvėse vaikai mieliau perka kitos įmonės sūrelius. Jūsų pajamos pradėjo mažėti. Pasitarkite grupelėse ir nuspręskite, ką darysite, kad vaikai vėl pirktų jūsų įmonės sūrelius ir įmonės pajamos pradėtų didėti.

**Teorija**. Kai kurios verslo įmonės gamina ir parduoda (arba tik parduoda) prekes, o kitos – teikia paslaugas. Preke galima laikyti, daiktą, kuris gali būti parduodamas rinkoje (parduotuvėje, turguje ir pan.), tenkinti kieno nors norus ir poreikius (pvz., batus perkame, kai norime patogiai vaikščioti arba mums šalta). Paslaugos yra neapčiuopiamos prekės. Mes jų negalime pamatyti, pauostyti, pačiupinėti. Paslaugos mes galime naudotis, bet negalime jų turėti ir tai yra pagrindinis paslaugos skirtumas nuo prekės.

**Kūrybinė užduotis „Mano prekės“:** nupieškite po 5 prekes, kurias kartu su tėvais pirkote šią savaitę.

**Teorija**. Paslauga – bet kuri veikla ar nauda, kurią viena šalis gali pasiūlyti kitai ir kuri yra nemateriali bei negali tapti nuosavybe. Bendrovės, gaminančios prekes, dažnai teikia ir kai kurias paslaugas. Pvz., parduodamas kompiuteris ir jo taisymo paslaugos arba staklės ir apmokymas, kaip su jas naudoti. Yra daug įvairių paslaugų: nakvynės paslaugos viešbučiuose, maitinimo paslaugos, grožio paslaugos (pvz., kirpyklos), pramogų paslaugos (pvz. čiuožimo, jojimo ir kt.), vaikų priežiūros paslaugos (auklytės, namuose arba darželyje prižiūrinčios vaikus) ir kt.

**Diskusijos grupėse ir informacijos paieška**: aptarkite, kokios paslaugos jums buvo suteiktos po pamokų; pagalvokite ir parašykite, kokias paslaugas tu gali suteikti šeimai?

Išlaidos ir skolinimas

Nepriklausomai nuo amžiaus, visame pasaulyje galioja šios pagrindinės išlaidų ir skolinimo taisyklės:

1.Išlaidos neturėtų viršyti pajamų.

2.Būtina turėti santaupų nenumatytiems atvejams, t. y. „juodai dienai“.

3.Dideliems tikslams reikia ruoštis iš anksto (norint pirkti didelį pirkinį, reikia taupyti jau iš anksto).

4.Skolintis tik atsakingai (jeigu planuojate didelį pirkinį ir matote, kad santaupų neužteks, turite apgalvoti, kiek galite pasiskolinti, kad paskui galėtumėte grąžinti nesunkiai ir nenukentėtų jūsų kasdieninės išlaidos (pvz., maistui).

Vienas iš geriausių būdų, kuris padės sekti, ar Jūsų išlaidos (išleidžiami pinigai) neviršija pajamų (gauti pinigai), padės asmeninis biudžetas – detaliai surašykite savo mėnesines pajamas (pvz., gaunamus kišenpinigius) ir išlaidas, peržiūrėkite, kam daugiausia skiriate pinigų, galbūt galite mažiau skirti vartojimui, o daugiau – santaupoms. Labai svarbu kontroliuoti išlaidas. Svarbu siekti, kad pajamos visada viršytų išlaidas, tada dalį pinigų galėtumėte skirti santaupoms.

Skolinimasis vadinamas paskola, tačiau visada yra vertingiau taupyti, nei skolintis. Paskolos gali būti geros ir blogos. Pavyzdžiui, paskola studijoms ar verslui yra gera paskola, nes žinios jums padės uždirbti daugiau, o verslas uždirbs pelną (aišku, yra rizika, kad ir neuždirbs). Tuo tarpu skolinimasis vartojimo reikmėms (pvz., įvairiems daiktams) gali privesti prie „suskilusios geldos“. Skolos yra pavojingas dalykas ir daug žmonių priveda prie visiško skurdo. Kodėl? Nes skolos ir leidžia gyventi patogiau šiandien, BET toks patogus gyvenimas vyksta ateities sąskaita. Žmonės galvoja, kad pasiskolinę jie praturtėja, tačiau tai nėra tiesa, kad pinigų daugiau jie turi tik tuo momentu, bet pasiskolintus pinigus reikės grąžinti.

**Individuali užduotis „Mano biudžetas“:** jau seniai svajojate apie riedučius ir norite juos nusipirkti. Jums trūksta iki reikiamos sumos 20 eurų. Ką darysite, kad turėtumėte reikiamą sumą ir galėtumėte nusipirkti riedučius?

**Klausimas diskusijai:** kaip manote, kas atsitinka, kai žmogus pasiima daug paskolų? Ar pažįstate tokių žmonių? Pasidalinkite patirtimi.

**Savikontrolės klausimai:**

1. Kuriuo atveju paskola gali būti laikoma „gera“?
2. prabangaus automobilio pirkimui; **b) mokesčiui už studijas universitete**; c) naujo išmaniojo telefono pirkimui.
3. Kas padeda sekti, ar išlaidos neviršija pajamų?
4. pelnas; b) sąnaudos; **c) asmeninis biudžetas**.

**8 tema. Mokesčiai**

Efektyvus mokesčių planavimas yra reikalingas dar prieš imantis savo verslo. Mokestis – valstybės nustatyta pinigų suma, kurią valstybei turi sumokėti verslininkas nuo savo įmonės rezultatų. Pagrindiniai verslo įmonės mokami mokesčiai yra šie:

1.Gyventojų pajamų (GPM) (su darbo sutartimis susiję mokesčiai);

2.Pelno mokestis;

3.Pridėtinės vertės (PVM) ir kt.

**Savarankiško darbo užduotis:** paklauskite tėvų, kokius mokesčius moka jie patys, o kokius – jų darbovietės. Klasėje aptarkite gautą informaciją.

**Savikontrolės klausimai:**

1. Kaip manote, koks mokestis yra mokamas, jeigu darbuotojas dirba pagal darbo sutartį?
2. Pelno mokestis; b) pridėtinės vertės mokestis; **c) gyventojų pajamų mokestis**.
3. Kas yra atsakingas už mokesčių mokėjimą:
4. **verslininkai**; b) darbuotojai.

**9 tema. Atsiskaitymo galimybės. Kortelės ir grynieji pinigai**

Lietuvoje populiariausios dvi atsiskaitymo galimybės: kortele arba grynaisiais pinigais. Kai kurie žmonės kasdienėms reikmėms (pvz., maistui, drabužiams ir kt. išlaidoms) renkasi kortelę, nes nereikia nuolat tikrinti, ar su savimi turimų grynųjų pinigų užteks pirkiniams. Be to, naudotis kortele motyvuoja atsiskaitymo greitis ir tai, jog nereikia laukti grąžos bei tikrinti, ar pardavėjas ją paskaičiavo teisingai. Be to, atsiskaitant kortele didėja saugumas, nes ją praradus pinigai lieka saugūs.

Visų mokėjimo kortelių privalumų prieš grynuosius pinigus išvardyti nepavyks, nes jų yra iš tiesų daug ir apie kai kuriuos nė nepagalvojame. Štai keletas svarbiausių.

Kortelės turėtojas gali savo sąskaitą valdyti ir naudodamasis internetu: sumokėti sąskaitas už komunalines, ryšio paslaugas, už internetu perkamas prekes ir pan. Vadinasi, nereikia stovėti eilėse, nereikia nė išeiti iš namų, nors pasivaikščioti gryname ore sveika.

Pinigai, sukaupti sąskaitoje, kuria galima naudotis atliekant operacijas mokėjimo kortele, yra saugesni už grynuosius dėl kelių priežasčių: jie apsaugoti tik kortelės turėtojui žinomu skaitmeniniu (PIN) kodu, jie neplyšta, neišbyra, o pagrobus kortelę, užtenka paskambinti į banką, kad sąskaita būtų užblokuota. Maža to, bankas visada kompensuoja iš sąskaitos pagrobtus pinigus. Pinigai, esantys kortelės turėtojo sąskaitoje, negali būti padirbti, skirtingai nei grynieji.

Labiausiai pastebimas kortelės trūkumas – kad ja galima atsiskaityti ne visur. Pavyzdžiui, yra daug miestelių ir juolab kaimų, kuriuose žmonėms mokėjimo kortelė tebėra nereikalingas atributas.

**Informacijos paieška**: kaip vadinasi banko įrenginys, kuriame galima išsiimti arba įdėti grynuosius pinigus? Kokių bankų filialai yra jūsų mieste?

**Diskusija klasėje:** kaip atsiskaitote jūs: kortele ar grynaisiais? Kodėl? Išklausykite kitų mokinių nuomones. Ar jūsų mieste yra vietų, kuriose galima atsiskaityti tik grynaisiais?

**Savikontrolės klausimai:**

1. Koks didžiausias mokėjimo kortelės trūkumas?
2. nėra reikiamo kiekio pinigų; b) sunku įdėti grynuosius pinigus; **c) galima atsiskaityti ne visur.**
3. Kaip vadinasi banko įrenginys, kuriame galima išsiimti arba įdėti grynuosius pinigus?
4. banko kortelė; **b) bankomatas**

**10 tema. Prekyba su kitomis pasaulio šalimis**

**Kūrybinė užduotis „Kitos šalys“:** nupieškite prekę, simbolizuojančią, jūsų nuomone, kurią nors šalį ir užrašykite tos šalies pavadinimą. Pasiruoškite papasakoti klasei apie jūsų piešinius.

Kiekviena valstybė rūpinasi savo piliečių gerove, todėl stengiasi, kad jie galėtų įsigyti prekių ir paslaugų kuo mažesne kaina. Pasiekti šį tikslą padeda prekyba (mainai) su kitomis šalimis, t.y. tarptautinė prekyba. Tačiau yra daugybė apribojimų, reguliuojančių prekybą su kitomis šalimis. Tai – muitai, kokybės standartai ir kt. Visa tai vadinama prekybos apribojimais.

Paprastai iš šalies išvežamos tos prekės, kurių gamyboje valstybė yra pranašesnė, ir atvirkščiai – įvežama tos, kurių šalis pasigaminti negali, ar jų gamyba atsieina per brangiai, ir nėra pakankamai konkurencinga. Daugelio prekių mažais kiekiais gaminti paprasčiausia nėra ekonomiška, ir geresnis sprendimas yra tokius gaminius įsivežti. Vieni iš populiariaučių būdų, kaip vietinis verslas gali prekiauti su kitomis pasaulio šalimis yra eksportas ir importas (eksportas – kai mes prekes išvežame į kitas šalis, o importas – kai įsivežame į savo šalį).

**Savarankiško darbo užduotis (individuali) „Sėkmingos prekybos su kitomis šalimis pavyzdžiai“:** pasitarkite su klasiokais ir pagalvokite, kokias prekes ar paslaugas Lietuva eksportuoja ir kokias – importuoja. Aptarkite tai klasėje.

**Teorija**. Sėkmingas verslininkas, norėdamas prekiauti su kitomis šalimis, privalo kuo daugiau sužinoti apie tos šalies papročius, bendravimo būdą.

**Užduotys diskusijoms, skatinimas dalintis dalyvių asmenine patirtimi „Pažįstu kitų kultūrų žmones“**

Pasirinkite vieną iš Europos šalių. Kokiu būdvardžiu Jūs apibūdintumėte šios šalies žmones?

**Savikontrolės klausimai:**

1. Kokie yra vieni iš populiariaučių būdų, kaip vietinis verslas gali įeiti į tarptautines rinkas?
2. **eksportas ir importas**; b) kontrolė; c) gamyba
3. Kodėl svarbu pažinti kitų kultūrų verslo partnerius?
4. Padeda išvengti klaidų versle; b) lengviau ieškoti naujų idėjų verslui; **c) padeda išvengti nesusipratimų bendraujant ir užmezgant verslo ryšius užsienyje**.